Staat nog nie gereed in Blochliger-saakFranziska Blochliger en haar ouers Drie mans, wat tereg staan op aanklag dat hulle in besit was van gesteelde eiendom wat aan die vermoorde Kaapstadse tiener Franziska Blochliger behoort het, het Vrydag in die Wynberg-distrikshof verskyn. Jerome Moses, Jonathan Jonas en Daniel Easter het voor landdros Sylvia Mandla verskyn. Moses en Easter word verteenwoordig deur Monique Carstens, wat gesê het die twee beplan om skuld te beken op die aanklagte. Sy het gesê sy het reeds hul skuldbekentenis gereed en hulle wou daar en dan die saak finaliseer. Staatsaanklaer Earl Koopman het egter gesê hy het opdrag ontvang om uitstel te vra tot 23 Februarie, en om nie dadelik met die saak voort te gaan nie. Jonas se regshulpprokureur was boonop afwesig en die saak kon dus in elk geval nie voortgaan sonder haar nie, het Koopman bygevoeg. Koopman het gesê die saak het nog nie “al sy eende in ŉ ry” nie en ŉ besluit moet nog gemaak word hoe om met die saak teen Jonas voort te gaan. Die landdros het ingestem tot die uitstel, maar gewaarsku dit sal die finale een wees. Die drie mans het aanvanklik, tesame met ŉ vierde verdagte, tereg gestaan op aanklag van moord en roof met verswarende omstandighede. Die moord- en roof-aanklagte is in Januarie teen die drie persone teruggetrek tydens ŉ verhoor voor landdros Goolam Bowa. Die vierde beskuldigde, wie se naam weens die verkragtingsaanklag nie bekend gemaak mag word nie tot sy verhoor in die Wes-Kaapse hooggeregshof begin, het reeds by ŉ voorverhoorkonferensie in die hooggeregshof verskyn. Die 16-jarige Blochliger is op 7 Maart verlede jaar dood aangetref in die Tokai-woud, ongeveer 200 meter van die plek in die woud waar sy en haar ma ingestem het om mekaar te ontmoet, nadat die tiener gaan hardloop het. Lees alle vorige berigte oor die Tokai-moord op Maroela Media.